Akkadies, Eblaite, Elamities, Hatties, Hetieties, Hoerriaans, Loewiaans, Soemeries, Oerartiaans, Ou-Persies
Wigskrif (of spykerskrif) is een van die vroegste bekende skryfstelsels. Dit is in die laat 4de millennium v.C. deur die Soemeriërs ontwikkel en is begin as 'n stelsel van piktogramme. Mettertyd is die prentvoorstellings vereenvoudig of in meer abstrakte vorm weergegee.
Die Soemeriese skrif is aangepas vir die skryf van Akkadies, Elamities, Hetities en Loewiaans, wat op hul beurt die Ou Persiese en Oegaritiese alfabet geïnspireer het.
Wigskriftablette is in oonde gebak om 'n permanente rekord te verkry, of andersins kon hulle weer verwerk word. Vele van die tablette wat deur argeoloë gevind is, het behoue gebly omdat hulle gebak is toe aanvallers die geboue afgebrand het waarin hulle gestoor is.
Die meeste latere aanpassings van die Soemeriese wigskrif vir ander tale het minstens sommige aspekte van die Soemeriese skrif bewaar. Geskrewe Akkadies het fonetiese simbole ingesluit van die Soemeriese lettergreepversameling, benewens woordgramme